La Fama. „La Fama“ – ispan qoʻshiqchisi Rosalía tomonidan yozilgan qoʻshiq boʻlib, unda kanadalik qoʻshiqchi The Weeknd ham ishtirok etgan. Qoʻshiq 2021-yil 11-noyabrda Columbia Records orqali Rosalíaning uchinchi studiyaviy albomi – "Motomami" (2022) uchun bosh singl sifatida chiqarilgan. Trekni yozish va ishlab chiqarish jarayonida ijrochilar, shuningdek, El Guincho, Frank Dukes, Noah Goldstein, Sir Dylan, Sky Rompiendo va Tainy ishtirok etishgan. „La Fama“ – bu oʻrtacha tezlikdagi, gitarasiz bachata qoʻshigʻi boʻlib, unda elektropop va eksperimental musiqaning elementlari mavjud. Qoʻshiqning soʻzlarida Rosalía shuhratning oʻziga xos jozibasi, shuningdek, uning sayozliklari va boʻshliqlarini tasvirlaydi. Qoʻshiq musiqiy tanqidchilardan ijobiy sharhlar bilan kutib olindi, ular bachata qoʻshigʻining oʻziga xos akustik gitarasiz ijro etishdek murakkab usulni yuqori baholadilar. 23-Latin Grammy Awardsda „Yilning eng yaxshi qoʻshigʻi“ nominatsiyasida gʻolib boʻlgan. Qoʻshiqning musiqiy klipi, Director X tomonidan suratga olingan va Robert Rodriguezning "From Dusk till Dawn" filmidan ilhomlangan boʻlib, qoʻshiq bilan bir kunda chiqarilgan. „La Fama“ tijoriy jihatidan Ispaniyada PROMUSICAE chartida birinchi oʻrinda debyut qildi va Rosalía vatanida yettinchi marta, The Weeknd esa birinchi marta yetakchi oʻrinni egalladi. Qoʻshiq boshqa joylarda: Belgiya, Fransiya, Meksika, Bolgariya, Panama, Salvador va AQShning Hot Latin Songs chartlarida birinchi oʻnlikka kirdi. Shuningdek, "Billboard" Hot 100 va Global 200 chartlarida ham joy olib, mos ravishda 94- va 34-oʻrinlarni egalladi. Tarixi. 2021-yilning 2-noyabrida, ikkinchi studiyaviy albomi – "El Mal Querer" (2018) chiqqanining uch yilligi munosabati bilan, Rosalía oʻzining uchinchi studiyaviy albomi – "Motomami" 2022-yilda chiqishini eʼlon qildi. Oldinroq, oktyabr oyida, Meksikada boʻlib oʻtgan uchrashuvda, Rosalía "Motomami" albomining yetakchi singli noyabr oyida chiqarilishini aytgan. Oʻsha oyda, shuningdek, TikTok sahifasiga chiqarilmagan qoʻshiqning bir qismini joylashtirdi. 2021-yilning 8-noyabrida Buenos-Ayresda „La Fama“ nomli singl haqida maʼlumot berilgan bir nechta reklama eʼlonlari paydo boʻldi. Shuningdek, qoʻshiqda The Weekndning ishtirok etishi va 11-noyabrda chiqarilishi eʼlon qilingan. Shu kuni keyinroq, Rosalía qoʻshiq klipi uchun treylerni taqdim etdi. Bu Rosalía va The Weekndning 2019-yilgi „Blinding Lights“ singlining remiks variantidan keyingi ikkinchi hamkorligi boʻldi. Kompozitsiyasi. „La Fama“ – elektropop elementlariga ega oʻrtacha tempdagi bachata qoʻshigʻi. "Rolling Stone" jurnaliga bergan intervyusida Rosalía shunday dedi: „Men oʻz uslubimda, ambitsiya haqidagi kichik bir hikoyali bachata yozishni xohladim. Vazifa shundayki, men gitara ishlatmasdan bachata qoʻshigʻini yozishim kerak edi va buni men ovozimni kesib chiqqan holda amalga oshirdim. Rubén Blades yoki Patti Smithning soʻzlaridan hamda Aventura guruhining qoʻshiqlaridan ilhomlanib, oxir-oqibat, shuhrat bilan bogʻliq bir sevgi hikoyasini yozdim“. U, shuningdek, "Apple Music 1" dagi Zane Lowe bilan suhbatda, bachata qoʻshigʻi yozishni maqsad qilganidan soʻng, Romeo Santos qoʻshiqchiga murojaat qilib, unga kengaytirilgan pleylist yuborganini aytib oʻtdi. „La Fama“ qoʻshigʻining yaratilishi 2018-yilda boshlangan va u dastlab faqat Rosalía uchun yozilgan edi. Biroq, The Weeknd qoʻshiqqa 2020 yilning boshlarida, „Blinding Lights“ remiksi yozilishidan oldin qoʻshildi. Musiqiy klip. „La Fama“ qoʻshigʻining musiqiy videosiga Rosalía va J Balvinning „Con Altura“ qoʻshigʻi videoklipini suratga olgan Director X rejissyorlik qilgan boʻlib, 2021-yil 11-noyabrda qoʻshiq bilan birga taqdim etilgan. Video Kaliforniyadaning Tujunga hududidagi Aurora Banquet Hallda suratga olingan va unda aktyor Danny Trejo kameo tarzda koʻrinish beradi. Video 1996-yilgi "From Dusk till Dawn" nomli kult-horror filmdan ilhomlangan. Videodagi tipografiya esa 1996-yilgi "Scream" nomli slasher filmida ishlatilgan. Videoda Rosalía, Trejo tomonidan tanishtiriladi va xira yoritilgan tungi klubda chiqish qilishni boshlaydi. U tomoshabinlar orasiga tushadi va The Weekndning yolgʻiz oʻtirgan holda uning chiqishini tomosha qilayotganini koʻrib qoladi. U The Weekndni sahnaga chiqishga undaydi va ular quchoqlashishadi, soʻng Rosalía berkitilgan pichogʻini unga sanchadi. The Weeknd jon berayotgan bir paytda u chiqishini davom ettiradi. Yakunda tomoshabinlar qarsak chalishadi, kadr ortida esa Trejoning „Tilaklaringga ehtiyot boʻl“ degani eshitiladi. Xodimlar. "Motomami" albomining bukletidagi maʼlumotlarga asoslangan.